La Demarcació de Costes es compromet a tindre llest el projecte de les platges de Sagunt abans de final d'any
29 d’octubre 2020

​

![](/media/lkmf5gih/47rp-reunion-demarcacion-costas_cuerpo.jpg)  
  

La Demarcació de Costes s'ha compromés a tindre llest el projecte de Sagunt abans de final d'any. Este matí ha tingut lloc una reunió a la qual ha assistit l'alcalde de Sagunt, Darío Moreno; el tinent alcalde d’Almardà, Pepe Gil; el regidor de Platges, Roberto Rovira, i el president de l'Associació de Veïns d’Almardà, Pepe Girona. 

  

Darío Moreno ha assenyalat que els tres punts essencials de la reunió han sigut l'estat del projecte de les platges de Sagunt, el projecte d'Almenara que ja està en licitació i la problemàtica de seguretat per l'existència d'un fossat a l'entrada de la mar a la platja d’Almardà. Durant la reunió, també s'ha mantingut una conversa amb la Demarcació de Costes de Castelló. 

  

Moreno ha destacat que el compromís de la Demarcació de Costes a «**tindre llest el projecte per a les nostres costes, tindre'l ja en informació pública perquè hi puguem tindre accés abans de final d'any, però fins que no vegem que això és una realitat, tenim una certa desconfiança**». 

  

D'altra banda, s'ha tractat la problemàtica existent amb el fossat que s'ha generat a les platges, «**que suposa un perill per als banyistes**». L'alcalde ha assegurat que «**es treballarà per part de les dos demarcacions perquè, conjuntament, s'analitze el problema que existix a la platja de Sagunt i es determine, per a poder mitigar els efectes d'eixe fossat i del problema que tenim hui dia a la platja, i que s'establisca la quantitat de grava i de pedres que s'han d'extraure i, a partir d'ací, que s'establisquen les vies en les quals poder fer-ho**». 

  

Segons Moreno, s'han plantejat dos vies, «**d'una banda un contracte de Manteniment que caldria ampliar i, d’altra, si al final tira endavant el projecte d'Almenara, que es faça realment tenint en compte que nosaltres tenim eixa necessitat d'extraure pedra i grava i, que per tant, s'utilitze eixe projecte per a donar solució a Sagunt**». 

  

Pepe Gil ha assegurat que la intenció de l'Ajuntament és «**garantir que el nostre projecte estiga com més prompte millor i exigir que els terminis es complisquen, de manera que a final d’este any el projecte estiga ja en fase d'exposició pública i puguem fer les al·legacions pertinents i donar la nostra opinió sobre este tema**». Segons Gil, «**s'han compromés a intentar  buscar solució als problemes de seguretat que planteja la platja amb l'escaló de dins de la mar, així com alguna solució tècnica perquè, quan fem l'anivellament, puga funcionar millor el sistema i disminuir eixe escaló**».  

El tinent alcalde d’Almardà ha assenyalat que els acords en la reunió «**són promeses que ja veurem si es materialitzen, però si no ens convencen, presentarem el requeriment de nul·litat perquè vegen que estem disposats a anar fins al final perquè el que es faça a Almenara no perjudique els nostres interessos**». 

  

D’altra banda, Roberto Rovira, ha destacat que l'estudi d'impacte ambiental «**no deixa clar quins seran els efectes del projecte i reclamem una solució integral per a totes les platges**», a més, «**òbvia a la Xarxa Natura 2000 i els efectes negatius en les dunes catalogades com a zones N1 d'especial protecció**». Rovira ha declarat que si el projecte arriba a final d'any «**seria una bona notícia per a poder analitzar-ho i prendre postura municipal sobre este tema**». 

  

Quant al fossat, Rovira també espera una actuació per part de la Demarcació de Costes, ja que «**any rere any l'Ajuntament actua a través de la SAG tant per a preparar la temporada estival com durant la pròpia temporada, que mitiga una mica el problema, però no és la solució i, evidentment, ara mateix es requerirà l'anul·lació del projecte. Estudiarem, si fora necessari, el recurs contenciós administratiu, que és una cosa que haurem de valorar de manera col·lectiva**». 

  

Pepe Girona ha agraït la invitació a l'associació i ha assenyalat que, «**si tot el que allí s'ha dit es complix, aleshores nosaltres estarem conformes que no es faça el recurs però, si no es complix, estarem disposats a que l'Ajuntament faça un contenciós administratiu**». A més, ha agraït a l'Ajuntament «**el treball que està fent en este assumpte**». 

  

Finalment, quant al contenciós administratiu, l'alcalde ha assegurat que este «**no aniria destinat a parar l'obra, sinó que reivindicarà els nostres interessos ja que nosaltres entenem que no s'han contestat les al·legacions corresponents i que existix un perill sobre les nostres platges. Una mesura que nosaltres sol·licitaríem amb la interposició del contenciós administratiu és que, de moment, no s'inicien les obres, però no és eixe el motiu específic per a interposar-lo, el motiu radical és defensar els nostres interessos i que se'ns escolte perquè entenem que, en este procés, no se'ns ha escoltat**». 

  

![](/media/betnhyfh/47c_playa-almarda-2.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-demarcacio-de-costes-es-compromet-a-tindre-llest-el-projecte-de-les-platges-de-sagunt-abans-de-final-d-any/ "Facebook")
*   [](http://twitter.com/share?url=https://aytosagunto.es/va/actualitat/la-demarcacio-de-costes-es-compromet-a-tindre-llest-el-projecte-de-les-platges-de-sagunt-abans-de-final-d-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-demarcacio-de-costes-es-compromet-a-tindre-llest-el-projecte-de-les-platges-de-sagunt-abans-de-final-d-any/ "Linked In")
*   [](mailto:?body=https://aytosagunto.es/va/actualitat/la-demarcacio-de-costes-es-compromet-a-tindre-llest-el-projecte-de-les-platges-de-sagunt-abans-de-final-d-any/)